## Ustavni zakon o privremenoj spriječenosti Predsjednika Republike Hrvatske za obavljanje svojih dužnosti

### NN 123/1999 (25.11.1999.), Ustavni zakon o privremenoj spriječenosti Predsjednika Republike Hrvatske za obavljanje svojih dužnosti

# ZASTUPNIČKI DOM HRVATSKOGA DRŽAVNOG SABORA

Na temelju članka 80. Ustava Republike Hrvatske, Zastupnički
dom Hrvatskoga državnog sabora na sjednici 24. studenoga
1999., donio je

## ODLUKU

### O PROGLAŠENJU USTAVNOG ZAKONA O PRIVREMENOJ SPRIJEČENOSTI PREDSJEDNIKA REPUBLIKE HRVATSKE ZA OBAVLJANJE SVOJIH DUŽNOSTI

Proglašava se Ustavni zakon o privremenoj spriječenosti
Predsjednika Republike Hrvatske za obavljanje svojih dužnosti
kojega je donio Zastupnički dom Hrvatskoga državnog
sabora na sjednici 24. studenoga 1999.

Klasa: 012-01/99-01/01
Zagreb, 24. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

## USTAVNI ZAKON

### O PRIVREMENOJ SPRIJEČENOSTI PREDSJEDNIKA REPUBLIKE HRVATSKE ZA OBAVLJANJE SVOJIH DUŽNOSTI

Članak 1.

Predsjednik Hrvatskoga državnog sabora zamjenjuje Predsjednika
Republike Hrvatske u slučaju njegove privremene spriječenosti
za obavljanje dužnosti.

Članak 2.

Privremena spriječenost Predsjednika Republike Hrvatske
nastupa kada se Predsjednik o njoj očituje svojom javnom
pisanom odlukom.

Ako postoje razlozi za nastupanje privremene spriječenosti,
a Predsjednik Republike Hrvatske nije u mogućnosti o njima
se javno očitovati pisanom odlukom, Vlada Republike Hrvatske
podnijet će prijedlog Ustavnom sudu Republike Hrvatske za
utvrđivanje privremene spriječenosti.

Članak 3.

Vlada Republike Hrvatske dužna je pokrenuti postupak za utvrđivanje
privremene spriječenosti, ako Predsjednik Republike Hrvatske
ne obavlja svoje dužnosti, najkasnije u roku 30 dana od dana
koji je utvrdila kao dan od kojeg je Predsjednik Republike Hrvatske
u nemogućnosti obavljati svoje dužnosti.

Članak 4.

Ustavni sud Republike Hrvatske dužan je o prijedlogu Vlade
Republike Hrvatske za utvrđivanje privremene spriječenosti
Predsjednika Republike Hrvatske donijeti odluku u roku od 24 sata
od primitka prijedloga Vlade Republike Hrvatske.

Članak 5.

Ustavni sud Republike Hrvatske dužan je postupati isključivo
u okviru prijedloga Vlade Republike Hrvatske.

Članak 6.

Privremena spriječenost Predsjednika Republike Hrvatske
prema odluci Ustavnog suda Republike Hrvatske traje 60 dana.

Istekom roka iz stavka 1. ovoga članka, ako nisu prestali
razlozi privremene spriječenosti Predsjednika Republike
Hrvatske, Vlada Republike Hrvatske predložit će Ustavnom
sudu Republike Hrvatske ponovno utvrđivanje privremene spriječenosti
Predsjednika Republike Hrvatske.

Članak 7.

Privremena spriječenost Predsjednika Republike Hrvatske
za obavljanje svojih ovlasti i dužnosti prestaje kad Predsjednik
iste započne obavljati.

Članak 8.

Nakon isteka mandata Zastupničkog doma Hrvatskoga državnog
sabora (raspuštanjem ili istekom ustavnog roka) predsjednik
i potpredsjednici Zastupničkog doma Hrvatskoga državnog
sabora nastavljaju obnašati svoje dužnosti i ovlasti
do konstituiranja novog saziva Zastupničkog doma Hrvatskoga
državnog sabora te izbora novog predsjednika i potpredsjednika
Zastupničkog doma.

Članak 9.

Ovaj Ustavni zakon stupa na snagu danom kada ga usvoji i proglasi
Zastupnički dom Hrvatskoga državnog sabora, a objavljuje
se u »Narodnim novinama«.

Klasa: 012-01/99-01/01
Zagreb, 24. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić**, v. r.

Zakon, NN 123/1999-1973